Ek'èdaedzęę̀ k'e John-Baptıst k'achı̨ eyı wheda,
wecheekeè nàke gıxè at'ı̨.
Zezì naetłe yaɂı̨ ekò John-Baptıst dǫ gots'ǫ̀ dıı hadı,
“K'eaht'į̀.
Nǫ̀htsı̨ wesahzǫ̀ą naetłe!”
gòhdı.
Wecheekeè nàke John-Baptıst hadı egıìkw'o ts'ǫ̀et'ıì Zezì k'èè geède.
Zezì gots'ǫ̀ ets'aèhtła,
gık'èè geède goaɂı̨ t'à Zezì dagoehke,
“Ayìıha aaht'ı̨?”
gòhdı.
“Rabbı,
edı̨į̀ nàądè?”
gıìhdı.
(“Rabbı” gedı nı̨dè “dǫ hoghàehtǫǫ” gedıì-agedı.)
Zezì hagòhdı,
“Sek'èłaahtła nı̨dè wek'èahsǫ ha,”
gòhdı.
Eyıt'à gık'èè goòhwho t'à edı̨į̀ nàdèe sìı gıaɂı̨.
Ekìıyeè k'e dı̨ nìı̨ɂǫ ı̨lè.
Eyı dzęę̀ k'e gıxè gıakw'è.
Eyı dǫ nàke sìı ı̨łè,
Sımon-Peter wechı Andrew hǫt'e.
John-Baptıst dàdı yeèhkw'ǫ t'à Zezì k'èè èhtła ı̨lè.
Ekòet'ıì Andrew edı̨ı̨de Sımon ts'ǫ̀ èhtła,
hayèhdı,
“Messıah wegots'į̀hɂǫ” yèhdı.
(“Messıah” gedı nı̨dè “Chrıst” gedıì-agedı.)
Eyıt'à Andrew edı̨ı̨de Zezì ts'ǫ̀ yeèhchì.
Zezì hotıì Sımon ghàı̨dà ekò hayèhdı,
“Nı̨ sìı John weza Sımon anet'e.
Cephas nìyeh ha,”
yèhdı.
(“Cephas” gedı nı̨dè “Peter” gedıì-agedı.)
Phılıp eyıts'ǫ Nathanael Zezì wecheekeè gı̨ı̨lı̨ı̨ agejà
Ek'èdaedzęę̀ k'e Zezì Galılee nèk'e ts'ǫ̀ ajà.
Ekǫ Phılıp wheda yaɂı̨,
yets'ǫ̀ hadı,
“Sek'èı̨tła,”
yèhdı.
Phılıp Bethsaıda got'ı̨į̀ hǫt'e,
Andrew eyıts'ǫ Peter ededı̨ sı ekǫ gots'ǫ agı̨ı̨t'e.
Phılıp,
dǫ ı̨łè Nathanael wìyeh ts'ǫ̀ èhtła,
hayèhdı,
“Moses,
dǫ ı̨łè ghǫ ı̨ı̨tł'è ı̨lèe sìı wegots'į̀hɂǫ.
Nakwenàoɂǫǫ sı weghǫ gı̨ı̨tł'è ı̨lè.
Joseph weza Zezì wìyeh kǫ̀ta Nazareth gots'ǫ dǫ,”
yèhdı.
Nathanael yets'ǫ̀ hadı,
“Nazareth nı̨ı̨dı nì?
Ekǫ gots'ǫ t'asìı nezı̨ı̨ xàhohwhı ha nì?”
yèhdı.
“Sek'èątła,
wı̨ı̨ɂį̀ ha ne,”
Phılıp yèhdı.
Zezì,
Nathanael naetłe yaɂı̨ ekò yets'ǫ̀ hadı,
“Dıı dǫ Israel got'ı̨į̀ wedeèdlı̨ı̨ elı̨ hǫt'e,
eyıts'ǫ eghǫyats'eeɂàa wı̨ı̨zìı wets'ǫ̀-èlı̨-le,”
Zezì yeghǫ hadı.
“Dànì sek'èı̨zǫ ghǫ aı̨dı?”
Nathanael yèhdı.
Zezì yets'ǫ̀ hadı,
“Phılıp nets'ǫ̀ gode kwe,
ı̨łaà jìechots'ıì wetł'a wheęda ekò neehɂı̨ ı̨lè,”
yèhdı.
Eyıt'à Nathanael hadı,
“K'àowo,
nı̨ sìı Nǫ̀htsı̨ Weza anet'e,
Israel got'ı̨į̀ gha K'àowocho anet'e,”
yèhdı.
Zezì hadı,
“Jìechots'ıì tł'a wheęda nèehsı̨ t'à negha ehkw'ı-ahodı.
Eyı wenahk'e t'asìı deè łǫ neɂį̀ ha hǫt'e,”
yèhdı.
Eyıts'ǫ Zezì hadı,
“Ehkw'ı anèehsı̨,
yak'e negha xègoèht'į̀ ha,
yak'eet'ı̨į̀ Dǫ-wet'àaɂàa-deè ts'ǫ̀ dekegììde eyıts'ǫ hodàgeedè neɂį̀ ha,”
yèhdı.